Opskort van brandstofheffing ‘dringend’, sê IVPArgieffoto Die Inkatha Vryheidsparty (IVP) sê die brandstofheffing moet so gou moontlik opgeskort word om die uitwerking daarvan op die land se armes te verlig. “Vanaf 1 April beloop die algehele koste van die algemene brandstofheffing, die heffing vir die Padongelukkefonds en doeane- en aksynsbelasting, plus die nuwe koolstofheffing altesame R5,63 per liter vir petrol en R5,49 per liter vir diesel,” het die party in ŉ verklaring gesê. Die prys van 95-oktaanpetrol het om middernag met R1,31 per liter in die binneland en R1,26 aan die kus gestyg. Paraffien is van vandag af 63 sent duurder. “Die armes en weerloses gaan die spit afbyt vir dié voortdurende stygings,” het die IVP gesê. “Suid-Afrikaners kan kwalik die ondeurdagte brandstofprysstygings bekostig wat ontstaan weens die regering se traagheid om alternatiewe maniere te vind om aan die een kant belasting te genereer en aan die ander kant brandstofpryse te verlaag. Dit hou groot gevare in vir die ekonomie wat betref volhoubaarheid en bestendigheid.” Die party het sy oproep herhaal vir alle brandstofheffings om dadelik geskrap te word tot die land positiewe groei begin toon en die stimuluspakket wat verlede jaar bekend gestel is, vrugte begin afwerp. Suid-Afrikaners gaan gebuk onder ŉ reeks prysverhogings, waaronder ŉ styging in BTW en belasting op munisipale vlak. “Die regering moet die uiters kommerwekkende en voortslepende stygings in brandstofpryse en die uitwerking daarvan op die Suid-Afrikaanse ekonomie en die welstand van gewone Suid-Afrikaners in gedagte hou. Dié mense gaan weereens die las moet dra van die negatiewe trefslag van stygings op sakeondernemings wat verhoogde koste net weer op die verbruiker afskuif,” het die IVP gesê.